Program a priebeh rokovania COP 7:

1. Voľba predsedajúceho a jeho zástupcu - Za predsedajúcu COP 07 bola zvolená Gila Altmann (NSR), za podpredsedu Iweh Okopido (Nigéria), 

2. Vytvorenie pracovných skupín 	- pracovná skupina pre harmonizáciu budúcich Dohôd, 
					- PS pre stratégiu a budúci rozvoj dohovoru,
- PS pre rozpočet,
- PS pre doplnenie príloh dohovoru
				 
3. Správa Sekretariátu Dohovoru - Výkonný tajomník A. Muller-Helmbrecht prezentoval správu sekretariátu (UNEP/CMS/Conf.7.5.1). Od novembra 1999 do septembra 2002 pristúpilo k Bonnskému dohovoru nových 15 zmluvných strán (k 1. septembru 2002 má Bonnský dohovor 80 zmluvných strán). V nasledujúcom období by mala byť zvýšená pozornosť venovaná získavaniu nových zmluvných strán z Ázie, Oceánie a Ameriky, nakoľko areálové štáty z týchto oblasti sú v Bonnskom dohovore málo zastúpené. V nasledujúcom období sa bude aj naďalej prehlbovať spolupráca s inými príbuznými dohovormi (CBD, Dohovor o ochrane mokradí, Bernský dohovor, CITES a iné).

4. Doplnenie Príloh I a II Bonnského dohovoru - Predseda Vedeckej rady predstavil návrh materiálu na doplnenie Príloh I a II Bonnského dohovoru (UNEP/CMS/Conf. 7.8). Z celkového počtu 40 navrhovaných živočíchov - 22 do Prílohy I (ohrozené sťahovavé druhy, ktorých lov jednotlivé členské krajiny na svojom území zakážu) a 18 do Prílohy II (sťahovavé druhy s nepriaznivým stavom ochrany, ktoré majú byť predmetom dohôd) je Slovenská republika v súčasnosti areálovým štátom jedného druhu, a to  hrdličky poľnej (Streptopelia turtur turtur), navrhovanej na doplnenie do Prílohy II Bonnského dohovoru. 

5. Implementácia existujúcich dohôd a vypracúvanie nových dohôd – Nemecko a Holandsko vyjadrili potrebu pre vypracovanie memoranda o vzájomnom porozumení (ďalej len ”MOU”) pre ochranu trsteniarika vodného. Čad a Maroko navrhli vypracovanie MOU pre Sahelo - Saharské antilopy a Nemecko vyjadrilo potrebu pre MOU na ochranu jeseterov.

6. Stratégia pre budúci rozvoj Bonnského dohovoru - V rámci stanovených cieľov strategického plánu boli prejednávané návrhy rezolúcií: o posudzovaní vplyvov činností na sťahovavé druhy (UNEP/CMS/Res. 7.10), o znečistení pobrežných vôd olejovými škvrnami (UNEP/CMS/Res. 7.11), o kolíziách sťahovavých druhov vtákov so stĺpmi elektrického vedenia (UNEP/CMS/Res. 7.12), o výstavbe veterných elektrární a ich vplyve na sťahovavé druhy (UNEP/CMS/Res. 7.13),  

8. Finančné otázky - Pracovná skupina pre rozpočet vypracovala nový - redukovaný návrh rozpočtu a výšku členských príspevkov zmluvných strán pre roky 2003-2005. 
Pre Slovenskú republiku bol stanovený finančný príspevok do CMS Trust Fund :  rok 2003 - 1 376 USD; rok 2004 – 1 538 USD; rok 2005 – 1 744 USD. 

 V priebehu konania 7. Konferencie zmluvných strán Bonnského dohovoru boli prijaté  všetky  predkladané rezolúcie. Pre Slovenskú republiku sú relevantné nasledovné prijaté rezolúcie:

UNEP/CMS/Res.7.1 - Ochranné opatrenie pre druhy zaradené do Prílohy I Dohovoru 
Zmluvné strany sa vyzývajú k tomu, aby realizovali v období rokov 2003 – 2005 ochranné opatrenia pre vymenované druhy	(celkom 36 druhov plus všetky druhy morských korytnačiek). Z uvedených druhov je, resp. bola Slovenská republika areálovým štátom pre dropa fúzatého, trsteniarika vodného a chochlačky bielookej. V súčasnosti je na našom území potvrdený výskyt dropa fúzatého a chochlačky bielookej. Z uvedeného dôvodu by preto mali byť ochranárske aktivity zameranú na tieto dva druhy. Slovenská republika implementuje prijatú rezolúciu prostredníctvom realizácie Programu záchrany pre dropa fúzatého schváleného pre roky 2000 – 2005. 

UNEP/CMS/Res.7.2 - Implementácia existujúcich dohôd a pripravovaných dohôd na ochranu druhov z prílohy 2 Bonnského dohovoru
Slovenská republika pristúpila ku všetkým dohodám uzatvoreným v zmysle článku 4 Bonnského dohovoru, pre ktoré je areálovým štátom, sú to Dohoda o ochrane netopierov v Európe a Dohoda AEWA a zároveň implementovala všetky požadované ustanovenia do národnej legislatívy. 
V nasledujúcom období sa z iniciatívy Nemeckej spolkovej republiky plánuje vypracovanie a prijatie MOU pre ochranu a využívanie jeseterov. Slovenská republika je v súčasnosti  areálový štát jediného druhu - jesetera malého. 

UNEP/CMS/Res.7.3 - Strategický plán ďalšieho rozvoja Dohovoru 
	Strategický plán stanovuje štyri hlavné ciele na obdobie rokov 2000 – 2005:
1.	Podporovať ochranu sťahovavých druhov s dôrazom na druhy zaradené do Príloh Dohovoru  
2.	Ochranné aktivity  zamerať na sťahovavé druhy
3.	Zvýšiť členskú základňu 
4.	Zlepšiť implementáciu Dohovoru

UNEP/CMS/Res.7.4  - Implementácia informačného menežmentového plánu 	
Konferencia zmluvných strán schválila návrh nového formátu pre predkladanie pravidelných trojročných správ o implementácii Bonnského dohovoru v jednotlivých zmluvných stranách. Zmluvné strany boli vyzvané, aby pravidelné správy za nasledujúce obdobie už zasielali v novom schválenom formáte. 

UNEP/CMS/res.7.7 - Finančné a administratívne záležitosti
Rezolúciou bol prijatý rozpočet na roky 2003 až 2005. Pre Slovenskú republiku bol stanovený finančný príspevok do CMS Trust Fund :  rok 2003 - 1 376 USD; rok 2004 – 1 538 USD; rok 2005 – 1 744 USD. Zmluvné strany boli vyzvané, aby uhrádzali členské príspevky v stanovenom termíne tzn. najneskôr do 30. júna bežného kalendárneho roka.

UNEP/CMS/Res.7.10  (Rev.1) -Rezolúcia o posudzovaní vplyvov na sťahovavé druhy
Rezolúcia vyzýva zmluvné strany, aby pri posudzovaní vplyvov na životné prostredie ako aj pri strategickom posudzovaní vplyvov kládli osobitný dôraz na sťahovavé druhy a ich migračné trasy. Zmluvné strany zaviazali Sekretariát Bonnského dohovoru a Vedeckú radu Bonnského dohovoru na prehĺbenie spolupráce v uvedenej oblasti s vedeckými orgánmi Dohovoru o ochrane biologickej diverzity, Dohovoru o ochrane mokradí a Medzinárodnej spoločnosti pre posudzovanie vplyvov na životné prostredie.
Konferencia zmluvných strán zároveň vyzvala zmluvné strany na poskytnutie dobrovoľných finančných príspevkov na podporu práce Vedeckej rady Bonnského dohovoru v tejto oblasti.

UNEP/CMS/Res.7.12  (Rev.1) - Rezolúcia o negatívnom vplyve stĺpov elektrického vedenia na sťahovavé vtáky 
Zmluvné strany boli vyzvané na prijatie účinných legislatívnych opatrení na elimináciu usmrcovania a zraňovania vtáctva na stĺpoch elektrického vedenia (predovšetkým na stĺpoch 22 kV elektrického vedenia). Konferencia zmluvných strán vyzvala výrobcov takýchto technických zariadení, ako aj správcov elektrických rozvodných sietí, aby využívali také technické riešenia, ktoré budú eliminovať možnosti kolízií vtáctva na stĺpoch elektrického vedenia na minimum. Slovenská republika implementovala požadované opatrenia do svojej národnej legislatívy prostredníctvom zákona č. 543/2002 Z. z. o ochrane prírody a krajiny.  	

Program a priebeh rokovania MOP 2:

1. 	Voľba predsedajúceho a jeho zástupcu - Za predsedajúceho MOP 2 bol zvolený Michael von Websky (NSR), za podpredsedu Mbareck Diop (Senegal), 

2. 	Vytvorenie pracovných skupín - pracovná skupina pre technické záležitosti   uplatňovania	dohody
					   	- PS pre administratívne záležitosti a rozpočet,

3. 	 Správa Sekretariátu Dohody AEWA - Výkonný tajomník Bert Lenten prezentoval správu sekretariátu (AEWA/MOP 2.6). Od novembra 1999 do septembra 2002 pristúpilo k Dohode AEWA  nových 19 zmluvných strán. K 1. septembru 2002 má dohoda celkovo 33 zmluvných strán (19 z euroázijského regiónu a 14 z afrického regiónu). 

4.	Správa Technického výboru Dohody AEWA – Predseda Technického výboru Y. Mungroo (Maurícius) prezentoval aktivity výboru v oblastiach, na ktoré sa výbor zameral v predchádzajúcom období: doplnenie plánu aktivít Dohody AEWA; smernice pre ochranu druhov a ich biotopov; zákaz používania oloveného streliva pri love vodného vtáctva v mokradiach; vypracovanie Akčného plánu pre berniklu tmavú a ďalšie. Z dôvodu rozsiahlej agendy s ktorou sa musel Technický výbor zaoberať, navrhol jeho predseda pre nadchádzajúce obdobie vytvorenie Stáleho výboru, ktorý sa bude zaoberať predovšetkým prípravou a posudzovaním administratívnych a rozpočtových materiálov.
 
5.	Používanie oloveného streliva v mokradiach – Sekretariát informoval o prípadoch hromadných otráv vodného vtáctva po konzumácii olovených brokov a vyzdvihol aktivity niektorých zmluvných strán, ktoré už prešli vo svojich národných legislatívach na používanie alternatívneho streliva (ocelové broky, bizmutové broky). Senegal a Európska únia podporili prijatie navrhovanej rezolúcie na postupné obmedzovanie oloveného streliva (AEWA/Res.2.2). Švédsko informovalo plénum o postupnosti krokov, ktoré prijalo pri obmedzovaní oloveného streliva a v r. 2006 bude vo Švédsku platiť absolútny zákaz držby a používania olovených brokov. Zástupca FACE (Európska federácia poľovníckych zväzov) zdôraznil potreby ďalšej propagácie neolovnatého streliva medzi širokou poľovníckou verejnosťou, podpory výrobcov neolovnatého streliva. Pracovná skupina pre túto problematiku bude aj naďalej podporovať získavanie finančných zdrojov pre realizáciu podporných programov v tejto oblasti.  

6.	Finančné otázky - Pracovná skupina pre administratívne záležitosti a rozpočet vypracovala nový návrh rozpočtu a výšku členských príspevkov pre roky 2003-2005. Pre Slovenskú republiku boli stanovené nasledovné finančné príspevky do Trust Fund :  rok 2003 - 1 060 USD; rok 2004 – 1 096 USD; rok 2005 – 2 119 USD. 

7.	Ustanovenie špeciálneho fondu pre malé granty – Na základe odporúčania Technického výboru bol prijatý návrh na ustanovenie špeciálneho fondu pre malé granty (maximálna výška finančného príspevku pre jednotlivé projekty bola stanovená na 15 000 USD). Finančné prostriedky z fondu budú určené výhradne na realizáciu aktivít zameraných na implementáciu Dohody AEWA v rozvojových krajinách a v krajinách s ekonomikou v prechodnom období. Fond bude napĺňaný výhradne z dobrovoľných príspevkov zmluvných strán a ostatných donorov. 

 V priebehu konania 2. stretnutia zmluvných strán Dohody AEWA boli prijaté všetky predkladané rezolúcie. Pre Slovenskú republiku sú relevantné nasledovné prijaté rezolúcie:

AEWA/Res.2.2 – Rezolúcia o obmedzení používania oloveného streliva pri love v mokradiach

Do dnešného dňa implementovalo ustanovenie Dohody AEWA o obmedzení používania oloveného streliva pri love v mokradiach len 6 areálových štátov Dohody AEWA a Spojené štáty americké (Slovenská republika uplatnila pri pristúpení k Dohode AEWA k uvedenému ustanoveniu výhradu a nie je ním viazaná). Konferencia zmluvných strán preto vyzvala ostatné zmluvné strany, aby zvýšili úsilie na dosiahnutie obmedzenia používania oloveného streliva pri love v mokradiach a to predovšetkým v oblastiach spolupráce s poľovníckou verejnosťou, prípravy a vynucovania uplatňovania novoprijatej legislatívy, podpory výroby a dostupnosti alternatívneho neolovnatého streliva. Zmluvné strany boli vyzvané, aby si stanovili svoj vlastný národný harmonogram postupného obmedzovania oloveného streliva v mokradiach a na každom riadnom stretnutí zmluvných strán budú informovať o pokroku, ktorý bol v uvedenej otázke dosiahnutý. Európska komisia prostredníctvom Iniciatívy pre trvalo udržateľné poľovníctvo bude podporovať aktivity vedúce k príprave a implementácii národných legistív jednotlivých členských krajín Európskej únie. 

AEWA/Res.2.5 – Inštitucionálne zabezpečenie – Technický výbor

Každá zmluvná strana bola vyzvaná, aby v stanovenom termíne (do 1. januára 2003) nahlásila na sekretariát Dohody AEWA kvalifikovaného národného experta, ktorý bude zodpovedný za spoluprácu s Technickým výborom. 
 
AEWA/Res.2.6 – Inštitucionálne zabezpečenie – Stály výbor

Na základe odporúčania predsedu Technického výboru bol ustanovený sedemčlenný Stály výbor. Euroázijský región  budú v Stálom výbore zastupovať Nemecko a Rumunsko a za ich alternátov boli navrhnuté Španielsko a Slovensko. Zasadnutie Stáleho výboru sa bude konať minimálne raz medzi dvoma stretnutiami zmluvných strán.  

AEWA/Res.2.7 – Finančné a administratívne záležitosti
Pre Slovenskú republiku boli stanovené nasledovné finančné príspevky do Trust Fund :  rok 2003 - 1 060 USD; rok 2004 – 1 096 USD; rok 2005 – 2 119 USD. 

Záver:  

Zo záverov rokovaní a z dlhodobých potrieb pri plnení záväzkov Bonnského dohovoru a Dohody AEWA vyplynuli pre Slovenskú republiku v nasledujúcom období najmä tieto úlohy a odporúčania:

1.	Realizovať ochranné opatrenia na ochranu biotopov druhov z prílohy č. 1 Bonnského dohovoru, ktoré sa pravidelne vyskytujú na území Slovenskej republiky (drop fúzatý orliak morský, orol kráľovský).
2.	Venovať zvýšenú pozornosť problematike používania oloveného streliva pri love vodného vtáctva v mokradiach, predovšetkým medzi poľovníkmi a domácimi výrobcami streliva.
3.	Navrhnúť národného experta za Slovensku republiku pre spoluprácu s Technickým výborom Dohody AEWA. Navrhnúť zástupcu Slovenskej republiky ako alternáta do Stáleho výboru Dohody AEWA. 
4.	V stanovených termínoch uhrádzať členské  príspevky vyplývajúce z členstva v jednotlivých medzinárodných zmluvách (najneskôr do 30. júna v príslušnom účtovnom roku).
5.	Naďalej spracovávať a publikovať materiály o Bonnskom dohovore a jednotlivých Dohodách .